ทีมพลีชีพ มหาวายร้าย

ทีมพลีชีพ มหาวายร้าย () เป็นภาพยนตร์ซูเปอร์ฮีโรลำดับที่ 3 ในจักรวาลขยายดีซี เป็นเรื่องราวเกี่ยวกับกลุ่มตัวร้ายที่มีพลังพิเศษที่ถูกคุมขังและถูกเรียกตัวมาทำภารกิจอันตรายเพื่อแลกกับการได้รับการลดหย่อนโทษ กำกับและเขียนโดยเดวิด อายเยอร์ นำแสดงโดยวิลล์ สมิธ, จาเรด เลโท, มาร์โก ร็อบบี, โจเอล คินนาแมน, วิโอลา เดวิส, ไจ คอร์ตนีย์, เจย์ เฮอร์นันเดสและแอดิวาเล แอคินูเย อากบาเจ ออกฉายรอบปฐมทัศน์ในนครนิวยอร์กเมื่อวันที่ 1 สิงหาคม 2016 และฉายในสหรัฐอเมริกา วันที่ 5 สิงหาคม 2016

หลังซูเปอร์แมนเสียชีวิต เจ้าหน้าที่อแมนดา วอลเลอร์มีแผนที่จะสร้างทีม "ซุยไซด์สควอด" ซึ่งมีสมาชิกเป็นอาชญากรอันตรายเพื่อใช้ต่อต้านภัยคุกคามโลก โดยมีสมาชิกได้แก่ เดดช็อต, ฮาร์ลีย์ ควินน์, เอลไดอะโบล, กัปตันบูมเมอแรง, คิลเลอร์ครอคและสลิปน็อต อแมนดาให้ริก แฟลกเป็นหัวหน้าทีมนี้ โดยมีข้อเสนอกับสมาชิกทีมคือการลดโทษให้หากทำงานสำเร็จ ทั้งหมดถูกฝังระเบิดไว้ที่คอเพื่อกันการหลบหนี

เมื่อเอนแชนเทรส วิญญาณแม่มดร้ายที่ครอบงำดร. จูน มูน แฟนสาวของแฟลกหลุดจากการควบคุม แอนแชนเทรสได้ยึดครองเมืองมิดเวย์ โดยได้รับความช่วยเหลือจากอินคิวบัส ผู้เป็นพี่ชาย อแมนดาจึงสั่งให้ทีมซุยไซด์สควอดไปทำภารกิจพาตัวเป้าหมายออกมาจากที่นั่น ทั้งหมดพบกับคะตะนะ นักรบสาวผู้ใช้ดาบสะกดวิญญาณเป็นอาวุธ ด้านโจ๊กเกอร์ คนรักของฮาร์ลีย์รู้ถึงสถานการณ์ดังกล่าวจึงหาทางช่วยเธอ

ทีมซุยไซด์สควอดไปที่เมืองมิดเวย์ด้วยเฮลิคอปเตอร์ แต่เฮลิคอปเตอร์ตก ทั้งหมดจึงต้องเดินเท้าต่อ กัปตันบูมเมอแรงและสลิปน็อตพยายามหนี กัปตันบูมเมอแรงถูกจับตัวได้ แต่สลิปน็อตถูกระเบิดเสียชีวิต ทีมต่อสู้กับลูกน้องของเอนแชนเทรสก่อนจะไปถึงที่หมายและพบว่าเป้าหมายดังกล่าวคือ ตัวอแมนดาเอง

ทีมพาอแมนดาไปส่งขึ้นเฮลิคอปเตอร์ แต่กลับพบว่าเฮลิคอปเตอร์ลำนั้นถูกโจ๊กเกอร์ยึด โจ๊กเกอร์ปลดระเบิดที่คอของฮาร์ลีย์แล้วพาเธอหนีไปได้ แต่ฮาร์ลีย์ร่วงจากเฮลิคอปเตอร์ก่อนเฮลิคอปเตอร์จะถูกยิงตก ด้านอแมนดาที่ขึ้นเฮลิคอปเตอร์อีกลำถูกเอนแชนเทรสลักพาตัวไป ส่วนฮาร์ลีย์กลับมาหาทีมอีกครั้ง

เมื่อทราบข่าวที่อแมนดาถูกลักพาตัว ทีมตั้งใจจะยกเลิกภารกิจ แต่แฟลกเลือกจะเดินหน้าต่อเพราะคำพูดปลุกใจแกมบังคับของเดดช็อต ทีมจึงไปช่วยอแมนดา โดยให้คิลเลอร์ครอคดำน้ำลงไปใต้สถานีรถไฟเพื่อติดตั้งระเบิด ส่วนคนอื่น ๆ สู้กับเอนแชนเทรส เอลไดอะโบลสู้กับอินคิวบัสก่อนจะสละชีวิตเพื่อฆ่าอินคิวบัส ด้านเอนแชนเทรสซึ่งบาดเจ็บเสนอจะทำความปรารถนาของสมาชิกทีมซุยไซด์สควอดให้เป็นจริงโดยแลกกับการย้ายข้าง ฮาร์ลีย์แกล้งตอบรับก่อนจะใช้ดาบแทงเอนแชนเทรสและแฟลกทำลายหัวใจแม่มด ทำให้เอนแชนเทรสถูกทำลายและคืนร่างจูนกลับมา ทีมช่วยอแมนดาและจบภารกิจ โดยอแมนดาตกลงลดโทษให้ 10 ปีพร้อมสิทธิพิเศษอื่น ๆ ให้กับสมาชิกทีมทุกคนยกเว้นกัปตันบูมเมอร์แรง ในตอนจบห้องขังของฮาร์ลีย์ถูกระเบิดและผู้ที่เข้ามาหาเธอคือ โจ๊กเกอร์

ในฉากหลังเครดิต อแมนดาส่งมอบเอกสารที่มีข้อมูลของเมตาฮิวแมนคนอื่น ๆ ให้บรูซ เวย์น โดยอแมนดาอนุมานได้ถึงตัวตนอีกด้านหนึ่งของเวย์น ด้านเวย์นบอกว่าซุยไซด์สควอดไม่มีความจำเป็นใด ๆ อีก เพราะเขาและเมตาฮิวแมนคนอื่น ๆ จะทำหน้าที่นี้แทนร่วมด้วยเบน แอฟเฟล็กและเอสรา มิลเลอร์ ที่กลับมารับบทบรูซ เวย์น / แบทแมนและแบร์รี แอลลิน / เดอะแฟลช ตามลำดับ

วอร์เนอร์บราเธอร์สพัฒนาภาพยนตร์เรื่องนี้ในเดือนกุมภาพันธ์ 2009 เดวิด อายเยอร์รับหน้าที่ผู้กำกับและผู้เขียนในเดือนกันยายน 2014 ต่อมาในเดือนมีนาคม 2015 อายเยอร์กล่าวว่าภาพยนตร์เรื่องนี้จะเกี่ยวข้องกับอาร์แคมอะไซลัม (Arkham Asylum) ซึ่งตัวละครส่วนใหญ่ในเรื่องถูกคุมขังอยู่ที่นี่ด้วย

การถ่ายทำเริ่มในเดือนเมษายน 2015 ส่วนใหญ่ถ่ายทำที่เมืองโทรอนโต ประเทศแคนาดา และเสร็จสิ้นในเดือนสิงหาคม ปีเดียวกัน

"ทีมพลีชีพ มหาวายร้าย" ทำรายได้เปิดตัวในประเทศไทย 13.28 ล้านบาท ระหว่างวันที่ 1–7 กันยายน ค.ศ. 2016 ภาพยนตร์เรื่องนี้ทำรายได้ 104.37 ล้านบาท

"ทีมพลีชีพ มหาวายร้าย" ได้รับรางวัลชนะเลิศ

ในเดือนมีนาคม ค.ศ. 2016 สำนักข่าวเดอะแรป (TheWrap) รายงานว่าวอร์เนอร์บราเธอร์สมีแผนจะให้เดวิด อายเยอร์และวิลล์ สมิธกลับมาในภาคต่อของ "ทีมพลีชีพ มหาวายร้าย" ซึ่งจะถ่ายทำในปี ค.ศ. 2017 ในเดือนกรกฎาคม ค.ศ. 2017 มีการประกาศชื่ออย่างเป็นทางการของภาพยนตร์ภาคต่อคือ "Suicide Squad 2" ต่อมาในเดือนกันยายน ปีเดียวกัน มีการเปิดเผยว่ากาวิน โอคอนเนอร์จะรับหน้าที่เขียนบทและกำกับภาคต่อ